Komisijos reglamentas (EB) Nr. 1383/2001
2001 m. liepos 6 d.
iš dalies keičiantis Reglamentą (EB) Nr. 1372/95, nustatantį išsamias eksporto licencijų sistemos įgyvendinimo paukštienos sektoriuje taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1975 m. spalio 29 d. Tarybos reglamentą (EEB) Nr. 2777/75 dėl bendro paukštienos rinkos organizavimo [1] su paskutiniais pakeitimais, padarytais Reglamentu (EB) Nr. 2916/95 [2], ypač į jo 3 straipsnio 2 dalį, 8 straipsnio 13 dalį ir 15 straipsnį,
kadangi:
(1) Komisijos reglamentas (EB) Nr. 1372/95 [3] su paskutiniais pakeitimais, padarytais Reglamentu (EB) Nr. 2337/1999 [4], nustato išsamias eksporto licencijų sistemos diegimo paukštienos sektoriuje taisykles.
(2) Komisijos reglamentas (EB) Nr. 1291/2000 [5] nustato bendrąsias išsamias taisykles dėl importo ir eksporto licencijų bei išankstinio nustatymo sertifikatų sistemos taikymo žemės ūkio produktams. Šio reglamento 14 straipsnis numato, kad eksporto licencijose turi būti nurodytas dvylikos skaitmenų produkto kodas pagal žemės ūkio produktų nomenklatūrą, skirtą grąžinamosioms išmokoms, arba tos pačios kategorijos produktų kodai.
(3) Atsižvelgiant į sukauptą patirtį ir siekiant palengvinti naudojimąsi licencijomis, suteiktomis įvairių formų prekybai sveikais viščiukais, kurie šiuo metu priskiriami skirtingoms produktų kategorijoms, visi minėti produktai turėtų būti eksportuojami pagal tą pačią licenciją. Dėl to Reglamento (EB) Nr. 1372/95 I priede nurodytos produktų kategorijos turėtų būti papildytos, 4 kategorijos produktus priskiriant 3 kategorijai.
(4) I priede nustatyti užstatai turi būti suderinti su paskutinį kartą pakeistomis grąžinamosiomis išmokomis, o IV priede pateikiamame šalių sąraše turi būti nurodytos šiuo metu siūlomos paskirties vietos.
(5) Šiame Reglamente numatytos priemonės atitinka Paukštienos ir kiaušinių vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1372/95 I ir IV priedai pakeičiami atitinkamais šio reglamento priedais.
2 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2001 m. liepos 6 d.